ΓΡΑΠΤΗ ΕΡΩΤΗΣΗ P-0788/98

υποβολή: Glyn Ford (PSE) προς την Επιτροπή

(5 Μαρτίου 1998)

Θέμα: Πώληση εισιτηρίων για το Παγκόσμιο Κύπελλο

Δεδομένης της απαντήσεως που παρέσχε η Επιτροπή σε προηγούμενη ερώτησή μου (Ε-0029/98(1)) με θέμα την πώληση εισιτηρίων, έχει η Επιτροπή επίγνωση του ότι το Παγκόσμιο Κύπελλο πρόκειται να διεξαχθεί αυτόν τον Ιούνιο; Ενθυμείται η Επιτροπή τη δήλωσή της μετά το κύπελλο Italia 90 και μία απάντηση σε άλλη ερώτηση που είχε κατατεθεί με θέμα ταξιδιωτικά πακέτα που περιλαμβάνουν τα πάντα (Ρ-3480/95(2)); Δύναται η Επιτροπή να εξηγήσει γιατί αργεί τόσο να προβεί σε ενέργειες κατά της γαλλικής διανομής εισιτηρίων, δεδομένου ότι τα προβλήματα επισημάνθηκαν για πρώτη φορά τον Ιούνιο 1997, και προτίθεται η Επιτροπή να πληροφορήσει πάραυτα τη FIFA που έχει αναλάβει πτυχές της κατανομής εισιτηρίων ότι και εκείνη όπως και οι γαλλικές αρχές δεν είναι υπεράνω του νόμου της ΕΕ;

Συμπληρωματική απάντηση

του κ.Van Miert εξ ονόματος της Επιτροπής

(18 Ιουνίου 1998)

Ύστερα από την απάντησή της της 8ης Απριλίου 1998, η Επιτροπή είναι τώρα σε θέση να χορηγήσει τις ακόλουθες συμπληρωματικές πληροφορίες(3).

Η Επιτροπή επιθυμεί να διαβεβαιώσει το Αξιότιμο Μέλος του Κοινοβουλίου ότι έχει πλήρη επίγνωση ότι το επόμενο Παγκόσμιο Κύπελλο θα ξεκινήσει τον Ιούνιο 1998. Πραγματικά, η Επιτροπή από τον Ιανουάριο του 1998 που πληροφορήθηκε τις δυσχέρειες πολλών οπαδών του ποδοσφαίρου να προμηθευτούν εισιτήρια απέυθείας από τη γαλλική Οργανωτική Επιτροπή (ΓΟΕ), θεώρησε προτεραιότητά της να διαβεβαιωθεί ότι όλα τα εναπομείναντα μη πωληθέντα εισιτήρια να πωληθούν αποκλειστικά σε πολίτες της Ένωσης εκτός Γαλλίας σε αμερόληπτη βάση.

Όπως ίσως γνωρίζει το Αξιότιμο Μέλος του Κοινοβουλίου, τον Μάρτιο του ίδιου χρόνου η γαλλική Οργανωτική Επιτροπή έδωσε αρνητική απάντηση στο αίτημα της Επιτροπής, υποδεικνύοντας ότι αντ' αυτού θα προσέφερε όλα τα εναπομείναντα εισιτήρια σε γάλλους και μη γάλλους πολίτες εξίσου σε αμερόληπτη βάση. Ενώ ορισμένοι οπαδοί εκτός Γαλλίας ίσως έχουν επωφεληθεί από την απόφαση αυτή, υπάρχουν βάσιμες υποψίες ότι τούτο δεν ωφέλησε ιδιαίτερα αυτούς που στερήθηκαν της ευκαιρίας να αγοράσουν εισιτήρια ως αποτέλεσμα των συμφωνιών για πωλήσεις χωρίς διακρίσεις που είχαν εφαρμοσθεί προηγουμένως. Για τον λόγο αυτό στις υπηρεσίες της Επιτροπής δόθηκαν οδηγίες να κινήσουν νομικές διαδικασίες κατά του κυπέλλου όσον αφορά τις πωλήσεις αυτές. Για τον σκοπό αυτό έχουν ζητηθεί περαιτέρω πληροφορίες από τη ΓΟΕ και τη Διεθνή Ομοσπονδία των Ενώσεων Ποδοσφαίρου (FIFA), ως διοργανωτών του κυπέλλου, με σκοπό να διευκρινισθεί περισσότερο η έκταση της εν λόγω τακτικής.

Το Αξιότιμο Μέλος εκτιμά ότι η Επιτροπή απέδειξε βραδύτητα στην ανάληψη δράσεως σε σχέση με τις συμφωνίες για μεροληπτικές πωλήσεις στη Γαλλία. Η Επιτροπή πληροφορεί το Αξιότιμο Μέλος ότι τον Μάρτιο του 1997, κατά τη διάρκεια συνομιλιών σχετικά με συμφωνίες για τις πωλήσεις εισιτηρίων μέσω τουριστικών πρακτόρων, διευκρίνισε στη γαλλική Οργανωτική Επιτροπή ότι οι συμφωνίες που απαιτούν από εκείνους που επιθυμούν να αγοράσουν εισιτήρια να αποδεικνύουν ότι είναι μόνιμοι κάτοικοι Γαλλίας πραγματοποιούσαν διακρίσεις, και ήταν, για τον λόγο αυτό, μη αποδεκτές. Επιπλέον, όταν η γαλλική Οργανωτική Επιτροπή πληροφόρησε την Επιτροπή τον Ιανουάριο 1998 ότι ζητήθηκε από τους καταναλωτές, που επιθυμούν την αγορά εισιτηρίων κατέυθείαν από την επιτροπή, να δηλώσουν διεύθυνση στη Γαλλία, ελήφθησαν ταχέως ενέργειες προκειμένου να τεθεί τέλος στην εν λόγω πρακτική.

Το Αξιότιμο Μέλος του Κοινοβουλίου αναφέρεται επίσης στην απάντηση της Επιτροπής στη γραπτή ερώτησή του P-3480/95(4) σχετικά με τα ταξιδιωτικά πακέτα για οπαδούς ποδοσφαιρικών ομάδων. Η Επιτροπή επιθυμεί να επαναβεβαιώσει την πρόθεσή της, όπως εκφράσθηκε στην απάντηση αυτή, να διασφαλιστεί, στο μέτρο του δυνατού, το συμβιβάσιμο των συστημάτων διανομής εισιτηρίων για αθλητικά γεγονότα με τους κανόνες ανταγωνισμού της Κοινότητας.

(1) ΕΕ C 223, 17.7.1998, 89.

(2) ΕΕ C 137, 8.5.1996, σελ. 14.

(3) ΕΕ C 310, 9.10.1998, 130.

(4) ΕΕ C 137, 8.5.1996.